कक्राझार , 21 अक्ट'बरःमंगलबारखालि मिरु दुलाराय बर' फरायसा आफादनि आफादगिरि दिपेन बर'नि दैदेन्नाय मोनसे हान्जाआ बिटिआरनि सोलोंथाय बिफाननि सेक्रेटारि ए सि एस अमरज्योति बर्मननि मासि लानानै दैदेन्नायाव बिटिआरनि सिङाव थानाय बर' बिजोंजों लोगोसे गुबुन गुबुन बिजोंनि गुदि , गेजेर , गोजौ फरायसालि , सिनियर सेकेन्डारि , जुनियर कलेज , बिएड कलेज , डिग्री कलेजनि सायाव अफिसियेल महरै फिथाइ गोनां सावरायनाय जायो । बे सावराय मेलआ सोलिफु बोसोरनि थांनाय 27 जानुवारीखालि जानानै थांनाय बिटिआर गोरोबथानि 6.3 दफायाव मख'नाय बायदियै जायो । बे सावरायनायनि गेजेरजों मिरु एबसुआ बिटिआर ओन्सोलनि सिङाव थानाय गासै भेन्सार गुदि , गेजेर , गोजौ फरायसालि , सेनियर सेकेन्डारि , जुनियर कलेज , बिएड कलेज , डिग्री कलेजफोरखौ गासै जौसे जौखोन्दो प्रभिनसियेलाइज एबा सरकारि खालामजोबनो हायो बेनि थाखाय गासै मोन 13 दफाफोरखौ लानानै बिटिआरनि सोलोंथाय सेक्रेटारिनो गथायो । बे सावरायनायाव बिटिसि कक्राझारनि सोलोंथाय बिथोनगिरि , आइएस जेपि ब्रह्म , कक्राझार , चिरां , बागसा , उदालगुरिनि फरायसालि नायसंगिरि , कक्राझार , चिरां , बागसा , उदालगुरि जिल्लानि सोलोंथाय बिबानगिरिफोर , बर' थुनलाइ आफादनि आफादगिरि , गाहाय नेहाथारिजों लोगोसे बिथांमोननि दैदेनगिरिफोर , गुबुन गुबुन बिफाननि गोजौ थाखोनि बिबानगिरिफोराबो बे सावरायनायाव बाहागो लायो । बे सावराय मेलआव मिरु दुलाराय बर' फरायसा आफादनिफ्राय फारियै लेङाइ आफादगिरि , बिटिआर गोरोबथानि दाफुंजानाय कमिसननि सोद्रोमा जयन्त बसुमतारि , बिटिआर गोरोबथानि सागानगिरि एबा मिरु एबसुनि गाहाय नेहाथारि लरेन्स इस्लारि , बुंथिगिरि फनिन बर' , लोगो गाहाइ नेहाथारि खोरोमदाव औवारि , सोलोंथाय नेहाथारि कास्तम बसुमतारि , रांखान्थि नेहाथारि सरन्जय ब्रह्म आरो लोगो सोलोंथाय नेहाथारि अबिद नार्जारिया बाहागो लायो । 
मिरु एबसुआ बिटिआरनि सिङाव थानाय गासै भेन्सार गुदि , गेजेर , गोजौ आरो फरायसालिमाफोरखौ सरकारि खालामजोबनायनि सायाव गोनांथार जथुम खुंदों